जिले में मनरेगा योजना में पारदर्शिता लाने के लिए रोजाना नए-नए प्रयोग किए जा रहे हैं। अब शासन ने सभी ग्राम पंचायतों के लिए ई-मस्टररोल जारी करने का फरमान जारी किया है। इसके लिए शासन स्तर से सभी ग्राम पंचायतों में कंप्यूटर लगाने की योजना है। पिछले दिनों ग्राम्य विकास के प्रमुख सचिव की अध्यक्षता में हुई बैठक में यह तय किया गया कि अगर सब कुछ ठीक रहा तो ग्राम पंचायतों को कंप्यूटर दिए जाएंगे। ग्राम पंचायतें खुद ई-मस्टररोल में मजदूरों का डाटा फीड कर आनलाइन करेंगी। फिलहाल सामान्य मस्टररोल जारी करने के आदेश दिए गए हैं। ई-मस्टररोल के विषय में जिला स्तर पर पिछले दिनों विकास भवन में मनरेगा से जुड़े कर्मियों को प्रशिक्षण भी दिया गया था।